Vlak langs die Zwavelpoort-teerpad staan ’n verskuifbare kleinhuisie nou al maande lank verlate en vergete. Hoekom? Wel, knap ná die draai van die jaar is ’n twintig-stuks ‘padwerkers’ met grawe langs die entjie teerpad afgelaai. Hoekom? Blykbaar was dit hulle taak om die grassies en bossies op die padskouer teen die teeroppervlak te verwyder. Hoekom? G’n mens weet nie. Maar so het die span elke dag vir byna twee weke met sporadiese tussenposes gekap-kap na die bossies op die padskouer. Telkens as jy daar verbyry sou jy groepies in kringetjies sien sit en kuier, ander behaaglik op hulle grawe in die sonnetjie sien leun en as jy gelukkig is, een of twee sien wat ’n graspolletjie langsaam met die graaf aandurf. Oor etenstye het nie veel sigbaar verander nie. Die span het nog rondgesit, maar dan met borde kos om hulle besig te hou. Die blou kleinhuisie is vir hulle gerief, kan jy maar sê, daar staangemaak. En toe hulle ‘taak’ voltooi is, is die kleinhuisie net daar gelaat staan as die enigste teken dat daar ooit ’n werkspan was.